b'\n_START_ARTICLE_\nCharlie Gardiner (hokejist)\n_START_SECTION_\nMladost\n_START_PARAGRAPH_\nCharlie Gardiner se je rodil v Edinburgu, \xc5\xa0kotska, in se leta 1911 pri 7 letih preselil v Winnipeg, Manitoba. Kmalu je za\xc4\x8del igrati hokej na ledu, skoraj z enako zagnanostjo kot otroci, rojeni v Kanadi. Ker ni posedoval dobrih drsalnih sposobnosti, mu je \xc5\xbee v otro\xc5\xa1tvu pripadel polo\xc5\xbeaj vratarja. Sprva je igral na zamrznjenih ribnikih v Winnipegu in tam posvojil akrobatski slog branjenja, v nasprotju s skoraj ve\xc4\x8dnim stoje\xc4\x8dim slogom, ki je prevladoval v njegovem \xc4\x8dasu. Akrobatski slog branjenja je prevzel, da mu ne bi zmrznile roke in noge. Pri 14 letih je bil \xc4\x8dlan mo\xc5\xa1tva Selkirk Fishermen.\n_START_SECTION_\nPred-NHL kariera\n_START_PARAGRAPH_\nHokej na ledu na mladinski ravni je tri sezone igral v mo\xc5\xa1tvu Winnipeg Tigers, od 1921 do 1924. Za sezono 1924/25 se je pridru\xc5\xbeil \xc4\x8dlanskemu amaterskemu mo\xc5\xa1tvu Selkirk Fishermen. Za Selkirk je nastopil na 18 tekmah, vknji\xc5\xbeil dva shutouta in zabele\xc5\xbeil odli\xc4\x8den GAA - 1.83. Njegovo mo\xc5\xa1tvo je kljub temu izpadlo v kon\xc4\x8dnici, v seriji so izgubili z 0-2 v tekmah. Naslednjo sezono je od\xc5\xa1el v CHL mo\xc5\xa1tvo Winnipeg Maroons. V Winnipegu je igral dve sezoni in nastopil na 74 tekmah. Vknji\xc5\xbeil je 12 shutoutov in 2.14 in 2.16 GAA.\n_START_SECTION_\nChicago Black Hawks\n_START_PARAGRAPH_\nGardiner je v sezoni 1927/28 okrepil mo\xc5\xa1tvo Chicago Black Hawks v ligi NHL. V svoji prvi sezoni je igral na 40 od 44 mo\xc5\xa1tvenih tekem in zabele\xc5\xbeil 2.83 GAA. Naslednjo sezono je nastopil na vseh 44 mo\xc5\xa1tvenih tekmah. Chicago je bil tisto sezono poznan kot "neu\xc4\x8dinkoviti \xc4\x8dude\xc5\xbei", saj so Gardiner in soigralci dosegli le 33 zadetkov v celi sezoni in kon\xc4\x8dali na dnu lestvice s 7 zmagami, 28 remiji in 29 porazi. Gardiner je tisto sezono sicer vknji\xc5\xbeil 5 shutoutov in 1.85 GAA. Potem ko so jih navija\xc4\x8di Chicaga iz\xc5\xbevi\xc5\xbegali, se je Gardiner skoraj upokojil, a ga je nato pregovoril Duke Keats._NEWLINE_Po spremembi pravil lige NHL, ki so odslej dovoljevala tudi podajanje naprej v napadalno tretjino, se je \xc5\xa1tevilo zadetkov v ligi zelo pove\xc4\x8dalo. Chicago je po dveh poraznih sezonah zadel 117 golov, Gardinerjev GAA pa je narasel le za 0.57, na 2.42. \xc5\xa0tevilo shutoutov je za Gardinerja padlo na 3. Mo\xc5\xa1tvo je doseglo razmerje zmag, porazov in remijev 21-18-15, kar je bilo dovolj za drugo mesto v Ameri\xc5\xa1ki diviziji. V kon\xc4\x8dnici so nato naleteli na mo\xc5\xa1tvo Montreal Canadiens, ki jih je odpravilo s skupnim izidom 2-3. V sezoni 1930/31 se je Chicago znova uvrstil na drugo mesto Ameri\xc5\xa1ke divizije, tokrat z razmerjem 24-17-3. Statisti\xc4\x8dno je bila ta sezona za Gardinerja ena najuspe\xc5\xa1nej\xc5\xa1ih, saj je dosegel 12 shutoutov in 1.73 GAA. Prav tako je bil prvi\xc4\x8d v karieri imenovan v prvo mo\xc5\xa1tvo zvezd lige NHL. V kon\xc4\x8dnici se je Gardiner s soigralci prebil v finale Stanleyjevega pokala, kjer je \xc5\xa1e enkrat izgubil proti Montreal Canadiensom, z izidom 2-3 v tekmah. V kon\xc4\x8dnici je Gardiner vknji\xc5\xbeil nova 2 shutouta in GAA 1.32._NEWLINE_V sezoni 1931/32 je mo\xc5\xa1tvu uspelo razmerje 18-19-7, kar jih je tretjo sezono zapored uvrstilo na drugo mesto Ameri\xc5\xa1ke divizije. Gardiner je vknji\xc5\xbeil 4 shutoute in GAA 1.85, prav tako je bil izbran v prvo mo\xc5\xa1tvo zvezd lige NHL, kot najbolj\xc5\xa1i vratar lige pa je osvojil tudi pokal Vezina Trophy. Z mo\xc5\xa1tvom se je uvrstil v kon\xc4\x8dnico, a tam v dveh tekmah priznal premo\xc4\x8d mo\xc5\xa1tvu Toronto Maple Leafs. V naslednji sezoni je Chicago zgre\xc5\xa1il kon\xc4\x8dnico, saj se je z razmerjem 16-20-12 uvrstil \xc5\xa1ele na \xc4\x8detrto mesto Ameri\xc5\xa1ke divizije. Sam Gardiner je v sezoni na 5 tekmah ohranil mre\xc5\xbeo nedotaknjeno, prav tako je dosegel 2.01 GAA. Edinokrat v svoji karieri je bil imenovan v drugo mo\xc5\xa1tvo zvezd lige NHL, saj ga je na mestu vratarja prvega mo\xc5\xa1tva zvezd nadomestil John Ross Roach._NEWLINE_Pred za\xc4\x8detkom sezone 1933/34 so ga soigralci enoglasno izbrali za kapetana. V rednem delu sezone so hokejisti Chicago dosegli 20 zmag, 17 remijev in 11 porazov. Gardiner je prispeval 10 shutoutov in 1.63 GAA, tretji\xc4\x8d v karieri je bil uvr\xc5\xa1\xc4\x8den v prvo mo\xc5\xa1tvo zvezd lige NHL, drugi\xc4\x8d pa je osvojil pokal Vezina Trophy. 14. februarja 1934 je sodeloval na dobrodelni tekmi zvezd Acea Baileyja, na kateri je igral kot vratar mo\xc5\xa1tva zvezd, ki se je pomerilo z mo\xc5\xa1tvom Toronto Maple Leafs._NEWLINE_V kon\xc4\x8dnici so hokejisti Chicaga uspeli zmagati na 6 tekmah, na eni so remizirali in le na eni izgubili. S tem so se prebili v finale Stanleyjevega pokala, kjer so v \xc5\xa1tirih tekmah porazili mo\xc5\xa1tvo Detroit Red Wings. To je bil tudi prvi Stanleyjev pokal za ekipo Chicaga v zgodovini. V rajanju po osvojitvi pokala je Gardinerja v samokolnici po \xc4\x8dika\xc5\xa1ki poslovni \xc4\x8detrti preva\xc5\xbeal soigralec Roger Jenkins, kar je bila posledica stave pred za\xc4\x8detkom kon\xc4\x8dnice._NEWLINE_Gardiner je \xc5\xbee ve\xc4\x8dino sezone 1933/34 igral ob vnetju mandljev in je med premori na tekmah pogostokrat nenadno padel \xc4\x8dez vratnico, pri \xc4\x8demer je dostikrat skoraj izgubil zavest. Potem ko je junija 1934 zapu\xc5\xa1\xc4\x8dal uro petja, se je Gardiner, ki je pel bariton, zvrnil na tla. Padel je v komo, iz katere se ni nikoli zbudil. Umrl je 13. junija 1934 za mo\xc5\xbegansko krvavitvijo, ki jo je povzro\xc4\x8dilo vnetje.\n_START_SECTION_\nZapu\xc5\xa1\xc4\x8dina\n_START_PARAGRAPH_\nGardiner se je v zgodovino zapisal kot prvi vratar, ki je osvojil Vezina Trophy in bil desni\xc4\x8dar. Prav tako je postal edini vratar v ligi NHL, ki je kot kapetan osvojil Stanleyjev pokal. Leta 1945 je bil kot eden od prvih 12 \xc4\x8dlanov sprejet v Hokejski hram slavnih lige NHL. Leta 1998 ga je hokejski \xc4\x8dasnik The Hockey News uvrstil na 76. mesto seznama 100 najve\xc4\x8djih hokejistov lige NHL vseh \xc4\x8dasov._NEWLINE_Gardiner je tudi \xc4\x8dlan Kanadskega \xc5\xa1portnega hrama slavnih, \xc5\xa0portnega hrama slavnih Manitobe in Hokejskega hrama slavnih Manitobe. Skupaj je zaigral na 316 tekmah lige NHL in vknji\xc5\xbeil 42 shutoutov in v povpre\xc4\x8dju 2.02 GAA. Nastopil je na 21 tekmah kon\xc4\x8dnice, kjer je zbral 1.37 GAA in 5 shutoutov.'